Shkolla e drejtësisë, një nga më të vështirat në Shtetet e Bashkuara - 2004-03-09
Lënda e së drejtës është pjesë e programeve mësimore në të gjitha universitetet e botës, por në Shtetet e Bashkuara ajo ofrohet vetëm n
Elika Naraghi kujton se sa mirë ia kalonte gjatë studimeve në Universitetin George Washington. Asaj i dilte koha të rrinte me shokët dhe të përfitonte nga të gjitha zbavitjet që ofronte qyteti i Washingtonit. Por kjo nuk vazhdoi në Kaliforni, kur ajo filloi të ndjekë studimet pasuniversitare në Fakultetin Juridik Thomas Jefferson. Alex Wellen u hyri studimeve pasuniversitare juridike pasi kishte shpikur një lloj të ri rakete ping-pongu. Ai mendonte se po të nxirrte një patentë për këtë shpikje, do të bëhej i pasur, por juristi i patentave nuk tregoi ndonjë interesim të veçantë për shpikjen e tij. Kështu që Alexi mendoi se po të bëhej jurist dhe të arrinte të nxirrte patentën për shpikjen e tij, do të mund jetonte me të ardhurat e saj. Por ai zbuloi se studimet në fushën e ligjeve nuk ishin aspak të lehta. Elika Naraghi thotë se orientimi drejt të menduarit kritik parakupton studim të thellë për çdo orë mësimi dhe pjesëmarrje në diskutim. Kësaj i shtohet stresi për të pasuruar biografinë profesionale. Alex Wellen thotë se notat gjatë vitit të parë të studimeve në juridik mund të jenë vendimtare, pasi pa filluar ende viti i dytë, studentët do të kenë filluar të kërkojnë punë verore në profilin e tyre, gjë që mund të çojë në punë të përhershme. Pastaj, deri në vitin e tretë vështirësitë shtohen edhe më tej për shkak të studimeve për provimin e shtetit. Zoti Wellen thotë se as leksionet në fakultetin juridik dhe as puna verore nuk e kishin përgatitur atë për provimin shtetëror. Por Alexi e kaloi provimin me herën e parë, siç i ndodh shumicës së studentëve në Shtetet e Bashkuara. Elika Naraghi, e cila është në vitin e dytë të studimeve pasuniversitare thotë se nuk ka dyshim se gjithë ky mundim ia vlen: Shumica e juristëve e presin me padurim ditën kur, pas përfundimit të shkollës, të fillojnë të vjelin frytet e punës të tyre. Shumica gjejnë punë brenda disa muajsh pas diplomimit dhe më të mirët hyjnë në radhën e njerëzve më të paguar të Amerikës.//kk//